Nakon sjednice Senata zagrebačkog sveučilišta u petak, konačno smo doznali cjelovit popis fakulteta od kojih je aktualni rektor Boras tražio podršku za svoju kandidaturu. Naime, imajući na umu podatak da je Boras zatražio podršku čak 15 fakulteta, od kojih ga je službeno podržalo šest, a tri su mu ju uskratila, bili smo u potrazi za ostalih šest fakulteta koji su nedostajali u konačnoj računici do broja 15. Podnosivši izvješće o svom radu na Senatu, Izborno povjerenstvo javno je obznanilo o kojim se fakultetima radi. ‘Veliki’ fakulteti poput Medicine, Prava i Građevine nisu podržali Borasovu kandidaturu. Zanimljivo, Ekonomija jest, no zakasnila je s procedurom.

Na sjednici Senata Sveučilišta u Zagrebu u petak, predstavljanju programa kandidata za rektora prethodilo je opsežno izvješće Izbornog povjerenstva. Između ostaloga, Povjerenstvo je Senat izvijestilo o potporama koje su kandidati za rektora, Damir Bakić i Damir Boras, dobili od senatskih vijeća područja i sastavnica Sveučilišta.

Bakića podržali svi fakulteti od kojih je to tražio i jedno vijeće područja

Osim sastavnica koje su kandidatima dale podršku za njihove kandidature, Izborno povjerenstvo Senat je izvijestilo i o svim sastavnicama od kojih su kandidati podrške zatražili.

Kao što smo već pisali, potporu kandidaturi Damira Bakića dali su Vijeće prirodoslovnog područja te tri fakulteta od kojih je to zatražio – Prirodoslovno-matematički fakultet, Fakultet organizacije i informatike te Akademija dramske umjetnosti.

Borasova križaljka podrški: 15 = 6+3+6

Aktualni rektor Damir Boras podršku za svoju kandidaturu zatražio je od ostalih vijeća područja (gdje ju je i dobio) te od čak 15 zagrebačkih fakulteta. No, službenom objavom kandidatura na web stranicama Sveučilišta, dalo se iščitati da ga je službeno podržalo tek njih šest – Muzička akademija, Fakultet filozofije i religijskih znanosti, Prehrambeno-biotehnološki, Učiteljski, Grafički te Stomatološki fakultet.

Prethodno smo doznali da tri fakulteta od kojih je to tražio, Borasu nisu dala podršku za kandidaturu – RGN i FSB to su izglasali, a FER je odlučio da o tome uopće neće odlučivati.

U računici do ukupno 15 fakulteta, od koliko ih je podršku zatražio, nedostajalo nam je njih šest. Upit o tome početkom veljače uputili smo predsjedniku Izbornog povjerenstva Enesu Midžiću koji nam je ukratko pojasnio da je Povjerenstvo, objavom valjanih kandidatura na webu Sveučilišta, ispunilo zadaću prema akademskoj zajednici i javnosti. Ne dajući odgovore na naša pitanja, pojasnio nam je da Povjerenstvo kao tijelo Senata, podatke vezane uz postupak izbora te izvještaj o svom radu podnosi isključivo Senatu.

Ekonomija izglasala podršku Borasu, ali s njom debelo zakasnila

Pa je tako Povjerenstvo u petak izvješće o svom radu podnijelo Senatu i javno obznanilo i podatak za kojim smo tragali. Od nekoliko izvora sa Senata, doznali smo o kojih se šest fakulteta radi koji u finalu službeno nisu podržali Borasovu kandidaturu, iako je to od njih zatražio.

To su: Kineziološki fakultet, Medicinski fakultet, Ekonomski fakultet, Agronomski fakultet, Građevinski fakultet i Pravni fakultet.

U svom izvješću Senatu, Povjerenstvo je pojasnilo i kako je Ekonomski fakultet 30. siječnja na svojoj sjednici Fakultetskog vijeća izglasao potporu Borasovoj kandidaturi. No potpora Ekonomije stigla je izvan vremenskog roka predviđenog Odlukom i Uputama o izborima za rektora (rok za dostavu potpora bio je 25. siječnja) pa ju Izborno povjerenstvo nije uputilo u daljnju izbornu proceduru.

Zagonetka pet preostalih fakulteta koji službeno nisu podržali Borasovu kandidaturu

Istaknimo i kako nije poznato što se točno dogodilo s glasovanjem o potpori Borasovoj kandidaturi na preostalih pet fakulteta, odnosno jesu li mu ju uskratili ili ta točka uopće nije stavljena na dnevne redove sjednica fakultetskih vijeća. S većine navedenih fakulteta, od pojedinih članova fakultetskih vijeća, neslužbeno smo doznali da se točka o podršci Borasovoj kandidaturi nije niti našla na dnevnim redovima sjednica.

Kao dio mogućeg rješenja zagonetke s pet navedenih fakulteta, nameće se primjer s Fakulteta elektrotehnike i računarstva. FER je na svojoj sjednici fakultetskog vijeća 24. siječnja izglasao da uopće neće odlučivati o podršci Borasu. Naime, ta je točka glasovanjem vijeća skinuta s dnevnog reda sjednice i to na prijedlog dekana Mislava Grgića, a uz prethodnu suglasnost samog predloženika za rektora Damira Borasa.